Imtella' Lulju 8, 2021 Rapport: Daphne Cassar Il-ħdax-il edizzjoni ta' Żigużajg se tkun ikkarratterizzata minn format onlajn u wirjiet imxandra dirett f'diversi postijiet fil-Belt Valletta, fejn bħalissa qed isir ukoll il-ġbid tal-produzzjonijiet li se jkunu parti mill-festival. Dan il-festival, li naqqax postu bħala avveniment importanti fil-kalendarju kulturali Malti, jikkonsisti f'wirjiet ta' żfin, teatru, mużika u stallazzjonijiet tal-arti, li huma lkoll immirati li jagħtu pjaċir lil tfal, minn trabi tat-twelid sa adulti. Id-direttur tal-festival Martha Vella qalet li l-kalendarju tal-attivitajiet huwa varjat u l-fatturi li jingħataw importanza huma l-kreattività u l-oriġinalità, hekk kif spjegat li l-festival li se jsir f'Novembru jieħu xhur ta' tħejjija. "Fl-iskejjel, il-programm is-sena li għaddiet kien suċċessun, irduppjajna l-udjenzi tagħna, b'hekk qegħdin hawn inħejju għall-festival u avolja għadu Lulju, il-festival isir f'għaxart ijiem f'Novembru qegħdin diġà naħdmu u niffilmjaw sitt produzzjonijiet biex ikunu lesti għall-udjenzi tagħna fix-Xitwa," qalet is-Sinjura Vella. Wieħed mill-organizzaturi tal-festival, Andre Mangion qal li l-programm ta' attivitajiet se jkun mqassam online u f'diversi siti madwar il-Belt Valletta. "Nipprovaw naqsmu ix-xogħol nofs bin-nofs, bħalissa għaddej ix-xogħol diġitali u jekk kollox jippermetti f'Novembru wkoll apparti minn dan l-aspett diġitali, ikollna shows madwar il-belt, live, fejn il-pubbliku jista' jiġi u jipparteċipa live, b'ħafna mix-xogħol se jsir fi Spazju Kreattiv taħt il-kappa tal-Fondazzjoni Kreattività, u se jkollna wkoll venues madwar il-Belt kif ikollna kull sena." Inizjattiva tal-Fondazzjoni Kreattività, il-festival Żigużajg immirat li jkompli jgħolli l-livell artistiku tal-pajjiż. Sena ilu Żigużajg irċieva l-premju mill-Kunsill tal-Arti għall-aqwa produzzjoni waqt il-Covid-19.